Բույսերի քլորոզ

Քլորոզ բույսերի, հիվանդություն, որի դեպքում խախտվում է քլորոֆիլի առաջացումը տերևներում և նվազում ֆոտոսինթեզի ակտիվությունը։

Բնորոշ նշաններ 
Տերևների վաղաժամ դեղնումը և տերևաթափը, մանրատերևայնությունը, ընձյուղների գագաթային չորացումը, ակտիվ արմատների մահացումը և այլն։

Տեսակներ 
Հաճախ հիվանդանում են պտղահատապտղատու և դեկորատիվ բույսերը։ Տարբերում են քլորոզ բույսերի 2 տեսակ,

 վարակական՝ հարուցվում է վիրուսներով (ծխախոտի գագաթային, մորենու քլորոզ), սնկերով և այլն,
 ոչ վարակական կամ ֆունկցիոնալ՝ առաջանում է կլիմայական ու հողային անբարենպաստ պայմանների, մշակության տեխնոլոգիայի խախտումների հետևանքով

Կարբոնատային հողերում, որտեղ երկաթը գտնվում է անլուծելի, բույսերի համար անմատչելի վիճակում, մեծ մասամբ տարածված է երկաթի քլորոզը։ Հանդիպում են նաև ցինկային, մագնեզիումային և այլ քլորոզներ։

Պայքարի միջոցառումներ 
Հանքային և օրգանական պարարտանյութեր, կարբոնատային հողերի թթվայնացում, այգիների միջշարքերի մուլչացում և ճմապատում, վարակի փոխանցող վնասատուների ոչնչացում։ Ոչ վարակական հիվանդության դեպքում կիրառվում է արմատային կամ արտարմատային սնուցում՝ անհրաժեշտ միկրոտարրերի լուծելի միացություններով։ Վարակականի դեպքում հիվանդացած բույսերը հեռացնում են։

Բույսերի հիվանդություններ